Илнар Ялалов балыкка Голландиягә йөри (ФОТО)

	Җырчы Илнар Ялалов ел саен чит илгә гастрольләргә чыга. Үзе генә түгел, әлбәттә. Ул инде җиденче елын Муса Җәлил исемендәге Татар дәүләт опера һәм балет театрында артист булып эшли. Остазы Венера Әхәт кызы Ганиева сыман иҗат тормышын эстрада һәм опера белән бәйләгән Илнарның Голландиягә иҗат сәфәре белән баруы бишенче мәртәбә икән.	 — Театр оркестрларыбыз белән берлектә 60 лап кеше Голландиядә ай ярымлык гастрольләрдә булып кайттык. Тамашачы бездән бик канәгать калды. Голландиянең Амстердам, Гаага кебек зур шәһәрләрендә булдык. Ел саен анда баргач, елгаларында балык тотабыз. Моны без йола итеп кертеп җибәрдек дисәм дә ярый. Казаннан очканда ук кармакларыбызны үзебез белән алабыз (елмая). Бу баруыбызда 15-16 килограммлы зеркальный карп балыгын тоттык. Бездә ул бик сирәк булып санала. Шушы балыктан шашлык ясап сыйландык. Балык тоту үзенә күрә ял. Әлбәттә, без моны концерттан соң эшли идек. 20гә якын зур-зур балыклар эләктердек. Ике катлы өйләрдә яшәдек. Яшәр өчен бөтен шартлар да тудырылган иде, — диде Илнар Ялалов.

Голландиядә велосипедта йөрү – гадәти күренеш. Казаннан барган бер төркем артистларның барысына диярлек велосипедлар бирелгән. Кем кая барырга теләгән, шунда барган. Күпме чакрым үтәсе килсә, шул кадәрен үткән. Машиналар өчен аерым трасса, ә велосипедта «җилдерүчеләргә» үзләренеке булу сәбәпле, хәвеф-хәтәрләр бермә-бер ким булуын дә әйтеп узды Илнар. Җырчы шәһәр белән якыннан танышу максатыннан, шулай ук кибетләргә велосипедта чыгып китә торган булган. Мәсәлән, брендлы кием-салымнар кибетенә барып кайтыр өчен ул 60 чакрым араны узган. Гаиләсенә бүләккә дип, шактый сыйфатлы кием-салымнар белән 5 килограмм авырлыктагы чын Голландия сыры алып кайткан.

– Бер ай ярымга сузылган гастрольләр үтте дә китте. Ел да Голландия халкының тәртипле булуына таң калам. Анда сине белмәгән кешеләр дә исәнләшеп, хәлеңне белешеп китә ала. Гаиләмне, туган ягымны сагынып кайттым. Ни дисәң дә, ничек кенә мактасаң да, туган як сагындыра. 5 яшьлек улым Аяз белән яшь ярымлык кызым Ясминә мине юксынып беткәннәр (елмая). Аязыбыз әле биюгә йөри башлады. Хәзер парлап биюче кыз белән ярышка әзерләнеп йөргән чагы, — диде Илнар Ялалов.

Ел саен Илнар Ялалов Голландиядән 10-15 килограммга ябыгып кайта. Бу баруында ул 10 килограмм авырлыгын югалткан. Чөнки җырчы көн саен йөгерергә чыккан, шуннан соң бассейнга барган. Велосипедта йөрүен дә туктатмаган. Ябыгу сәбәпле, җырчы гардеробындагы киемнәрен бер үлчәмгә кимрәккә алмаштырган.   1  2  3 
	Эльза ГАЗИЗОВА	
Интертат.ру

	№   | 16.12.2014	


